b'\n_START_ARTICLE_\nKolin j\xc3\xa4\xc3\xa4tie\n_START_PARAGRAPH_\nKolin j\xc3\xa4\xc3\xa4tie on yksi Suomen kolmesta Liikenneviraston yll\xc3\xa4pit\xc3\xa4m\xc3\xa4st\xc3\xa4 j\xc3\xa4\xc3\xa4tiest\xc3\xa4. Seitsem\xc3\xa4n kilometrin pituinen j\xc3\xa4\xc3\xa4tie sijaitsee Lieksassa Kolin ja Vuonislahden v\xc3\xa4lill\xc3\xa4. Se lyhent\xc3\xa4\xc3\xa4 Lieksan ja Kolin v\xc3\xa4list\xc3\xa4 yhteytt\xc3\xa4 51\xc2\xa0kilometri\xc3\xa4 (92\xc2\xa0kilometrist\xc3\xa4 41\xc2\xa0kilometriin). J\xc3\xa4\xc3\xa4tiet\xc3\xa4 on yll\xc3\xa4pidetty vuodesta\xc2\xa01980 alkaen._NEWLINE_J\xc3\xa4\xc3\xa4tie on k\xc3\xa4yt\xc3\xb6ss\xc3\xa4 talvella aina, kun j\xc3\xa4\xc3\xa4 on riitt\xc3\xa4v\xc3\xa4n paksua ja s\xc3\xa4\xc3\xa4 sallii ajamisen. Esimerkiksi talvella\xc2\xa02007 j\xc3\xa4\xc3\xa4tie oli auki maaliskuun viimeiselle viikolle saakka. J\xc3\xa4\xc3\xa4tie aurataan noin 20\xc2\xa0metrin levyiseksi. Vuosina\xc2\xa01984, 1992, 2001 ja 2012 tiet\xc3\xa4 ei saatu virallisesti avatuksi. Tie joudutaan joskus sulkemaan v\xc3\xa4liaikaisesti j\xc3\xa4\xc3\xa4lle nousseen veden, railojen tai tien umpeen pyrytt\xc3\xa4misen takia. Pisin jakso, jolloin tie on ollut auki p\xc3\xa4ivitt\xc3\xa4in, oli 15.12.2010\xe2\x80\x934.4.2011 eli nelj\xc3\xa4 ja puoli kuukautta. _NEWLINE_Tiell\xc3\xa4 on kolmen tonnin painorajoitus, 50 km/h nopeusrajoitus ja ohitus- sek\xc3\xa4 pys\xc3\xa4htymiskiellot. Kes\xc3\xa4ll\xc3\xa4 Pielisen yli kulkee autolautta. Suunnitteilla on ymp\xc3\xa4rivuotinen yhteys Kolin ja Vuonislahden v\xc3\xa4lille eli autolautta kulkisi aina, kun j\xc3\xa4\xc3\xa4tie ei ole k\xc3\xa4yt\xc3\xb6ss\xc3\xa4.'